Սեդրակ Առաքելյան

Սեդրակ Առաքելի Առաքելյան (), հայ նկարիչ, ՀԽՍՀ արվեստի վաստակավոր գործիչ (1935)։

ՀՀ վաստակավոր նկարիչ Առաքել Առաքելյանի հայրն է։

Կենսագրություն 

 1908 թվականին ավարտել է Գեղեցիկ արվեստները խրախուսող կովկասյան ընկերության Թիֆլիսի գեղանկարչության և քանդակագործության դպրոցը, որտեղ աշակերտել է Եղիշե Թադևոսյանին
 1916 թվականին՝ Մոսկվայի գեղանկարչության, քանդակագործության և ճարտարապետության ուսումնարանը
 1919 թվականին տեղափոխվել է Երևան
 1921-1937 թվականներին եղել է Երևանի գեղարվեստի ուսումնարան հիմնադիր-դասատուներից, 1921-1925 թվականներին՝ վարիչ
 1905-1908 թվականներին աշխատակցել է «Հասկեր» ամսագրին և «Մաճկալ» թերթին

Ստեղծագործական գործունեություն 
Սեդրակ Առաքելյանի արվեստը ձևավորվել է Եղիշե Թադևոսյանի գեղանկարչության, ռուսական ռեալիստական նկարչության և հայրենի բնաշխարհի ազդեցությամբ։ Առաքելյանի աշխատանքներին բնորոշ է հայրենի բնության և գյուղական կենցաղի գունագեղ արտացոլումը։
Բազմաբնույթ են նրա կտավների թեմաները։
Գյուղական պատկերներից են՝
 «Հաց են թխում» (1914)
 «Ցորեն են ծեծում» (1915)
 «Գյուղական բակ» (1927)
 «Կալը Սևանի ափին» (1928)
 «Աղբյուրի մոտ» (էսքիզ) (1928)
 «Աղբյուրի մոտ» (1928)
Բնապատկերներ՝
 «Առաքելոց եկեղեցին. Սևան» (1923)
 «Գարունը Երևանում» (1926)
 «Աշուն. Երևանի մի անկյունում» (1926)
 «Աշունը Երևանում» 1928 
 «Սևանա վանքերը» (1925)
 «Սևանի ձկնորսները» (1935)
 «Փշատի քաղ» (1936)
 «Անհանգիստ լիճը. Աղկալա» (1939)
 «Քարավանը լեռներում» 1920 
 «Հին Գորիս» (1940)

Առաքելյանն առարկայական աշխարհն ընկալել է գեղանկարչի բնածին տաղանդով։ Պայմանական նշանակությամբ գունաշարով վավերացրել է ժամանակի ռիթմերը, ռոմանտիկ շունչը, որոշ դրվագներում հասել է գեղարվեստական բացառիկ արդյունքի («Սևան։ Կարմիր ճայեր», 1926, «Փշատաքաղ», 1936)։

Հեղինակ է նաև ինքնատիպ կոմպոզիցիաների և դիմանկարների։ Նկարչի գործերի մեծ մասը պահվում է Հայաստանի ազգային պատկերասրահում։

Ցուցահանդեսներ 
Առաքելյանը մասնակցել է Վենետիկի (1924), Նյու Յորքի (1929), Ստոկհոլմի (1930), Փարիզի (1934) ցուցահանդեսներին։

2015 թվականին Հայաստանի ազգային պատկերասրահում բացվել է նկարչի ստեղծագործությունների ցուցահանդեսը, որն ընդգրկել է ստեղծագործական տարբեր փուլերի գեղանկարչական ու գրաֆիկական երկեր, էտյուդներ ու էսքիզներ, շուրջ 170 աշխատանքները Հայաստանի ազգային պատկերասրահի, Հայաստանի պատմության թանգարանի, Երևան քաղաքի պատմության թանգարանի և մասնավոր հավաքածուներից։

Ծանոթագրություններ 

Հայ նկարիչներ